Socialt udsatte jages vildt i Danmark.

Sådan lyder det tirsdag fra flere hjælpeorganisationer, der oplever, at samfundets svageste i stigende grad udsættes for chikane og decideret overfald. Det skriver Kristeligt Dagblad.

Flere organisationer fortæller, at overfaldende på de socialt udsatte på er blevet hyppigere og grovere inden for de seneste år.

- Vi må desværre konstatere, at anstændigheden og det værdige menneskesyn er i langsom opløsning, når det gælder vores behandling af samfundets svageste, siger Helle Christiansen, der er chef for Kirkens Korshær, til avisen.

- Et af de værste var et overfald, der fandt sted på vores værested på Christianshavn i København, hvor overfaldsmænd trængte ind i varmestuen og overfaldt varmestuens gæster med peberspray. Da de hjemløse flygtede, jagtede de dem og smed dem i kanalen, hvor de efterfølgende måtte reddes op. Det var meget groft, siger hun.

Landsforeningen af VæreSteder oplever samme tendens, som Kirkens Korshær.

- For bare nogle år tilbage så vi simpelthen ikke den form for opførsel. Der var en vis form for respekt for, at de her mennesker havde det slemt nok i forvejen. I dag er det nærmest omvendt. Vinder-taberkulturen har især fået tag i mange af de unge, der lader til at tænke om de udsatte, at de ikke er noget værd, og derfor kan behandles som skidt, siger landsforeningens sekretariatschef Cliff Kaltoft til Kriseligt Dagblad.

TV 2-vært Hans Pilgaard greb tidligere på året ind, da to piger råbte ad en sovende Hus forbi-sælger i København. Episoden skabte voldsom debat.

Men overfald på hjemløse er desværre ikke enestående, lyder det fra redaktøren for Hus Forbi Poul Struve Nielsen.

Hvordan oplever du, at danskerne behandler socialt udsatte? Deltag i debatten på TV 2 Nyhedernes side på Facebook.